Derrich is baie trots op die splinternuwe Vat Vyf-CD wat nou in die handel beskikbaar is. Hierdie is die 7de Volume van Vat Vyf wat deur David Gresham Records uitgegee word. Dit beklee tans die vyfde plek op die Suid-Afrikaanse Top 20.
Vat 5 volume 7 spog met ‘n wye verskeidenheid oorspronklike treffers. Van Edith Piaf tot Gene Rockwell, Billy Joel tot Helmut Lotti. My insette help om al die skaars liedjies weer beskikbaar te stel. Ons kry ook net die regte vir die samestelling vir 3 jaar, daarna verval dit en is die kompilasie nie meer beskikbaar nie. Ons eerste Vat 5 CD’s is glad nie meer op die rak nie, so pas jou versameling op.
Oor die jare het Brêkfis met Derrich ŉ belangrike deel van baie Suid-Afrikaners se Saterdagoggendritueel geword. Derrich het nou maar eenmaal die vermoë om jou tuis in sy geselskap te laat voel, so byna asof hy aan die oorkant van die kombuistafel sy eerste koppie koffie in jou geselskap geniet.
“Die rede waarom Vat Vyf so besonder gewild is, is omdat die luisteraars hulle kan vereenselwig met die stories wat vertel word en die liedjies wat gekies word. Ek is telkemale verbaas oor die keuses wat mense vir my stuur. So leer ek elke keer nog iets van musiek. Partykeer ken ek nie eers ŉ liedjie nie en dan moet ek dit gaan soek. RSG se luisteraars val in die kategorie van mense met die hoogste kwalifikasies in die land en daarom moet ek baie goed navorsing doen. Jy kan nie die RSG-luisteraars om die bos lei nie,” vertel Derrich.
“Musiek gee beslis kleur aan jou lewe en volkleur aan jou siel. Met elkeen van hierdie Vat Vyf-CD’s moes ek baie moeite doen om die meesteropnames van sekere van die liedjies in die hande te kry. Gelukkig het die Internet die wêreld vir ons klein gemaak en via Facebook of die Internet kon ek van hierdie kunstenaars of platemaatskappye opspoor om die nodige toestemming te kry. Dit is die tipe moeite wat jy móét doen, want anders het jy net ŉ gewone CD in die mark met ŉ klomp liedjies daarop. ŉ Album sonder siel,” sê Derrich.
Oor die wenresep wat hy op Saterdagoggende beet het, draai Derrich geen doekies om nie. Jy moet jou gehoor ken, en deel raak van die gehoor sodat jy kan weet wat mense wil hê, sê hy.
Sy huis is in Northcliff Koppies wat uitkyk op die hele Johannesburg. Hy is besonder lief vir tuinmaak en vertel dat sy tuin soos ŉ stukkie toegegroeide woud in die stad lyk. Daar is altyd wonderlike voëls wat kom inloer om iets te ete te kry, en daarom lê daar ook altyd drie kameras gereed, reg vir aksie.